Gremer Chan Reyes

Si Gremer Chan Reyes (natawo sa Dakbayan sa Sugbo, Hulyo 17, 1931) usa ka magsusulat sa pinulongang Binisayang Sinugboanon.

Personal nga impormasyon
Si Reyes natawo sa mga ginikanang Eduardo Metante Reyes nga taga Bogo, Sugbo ug Filomena Labaya Chan nga taga Tugas, Pardo, Dakbayan sa Sugbo. Magtutudlo sa tunghaang publiko ang iyang amahan ug usa ka magpapatigayon ang iyang inahan.

Sa lungsod sa Bogo na siya nakamatngon og buot. Sa wala pa siya motungha, milalin ang iyang mga ginikanan ngadto sa Lambusan, usa ka barangay daplin sa dagat sa lungsod sa San Remigio diin madestino ang iyang amahan isip usa ka pangulong magtutudlo.

Edukasyon
Natapos niya ang hayskol sa Cebu Roosevelt Memorial Colleges sa Bogo. Tinun-an siya pagka manlalaban sa University of Visayas. Apan duha ra siya ka tuig sa "regular nga pamalaod" tungod kay walay ikalahutay sa pagtuon.

Dihang namatay ang iyang inahan, wala madugay nagminyo ang iyang amahan. Ang upat niya ka magulang pulos magtutudlo sa tunghaang publiko, apan sayong gibihag sa kaminyoon ug sanglit may iya-iya nang suliran, dili na makatabang. Milagwang siya sa Manila sa pamasin nga makapadayon pagtungha. Apan niya pa, bangis ang kaulohan. Sa bantok nga kadalanan sa Manila niya gilu     ang iyang pangandoy ug mga damgo sa pagpadayon pagtungha.

Pagsulod sa panulat
Apan ang kapalaran may laing tinguha sa iyang kinabuhi. Gihimo siyang usa ka magsusulat diin nangapatik sa BISAYA Magasin ang iyang mga anak sa dagang. Wala malimot sa Lambusan sa iyang kabatan-on, busa, dili ikatingala nga ang dagat nahimong nataran sa panagtigi sa gahom sa iyang mga sugilanon. Ang iyang dagang nahumol sa dagat nga sinubhan sa kahamilsing sa iyang gugma ug pagbati.

Ang basahong Gagmayng Tingog sa Protesta (2005) maoy antolohiyang kalangkoban sa 17 niya ka sugilanon ug usa ka mubong nobela. Kasagaran sa mga sugilanong nahilakip ning maong koleksiyon mamanaog og ganti sa sinulatay. Apan wa nay makalabaw sa pito-ka-bolyum niyang nobelang Ang Ugma Walay Pag-abot nga 15 ka tuig niyang gibugtaw ug gihagoan, kon gidak-on ug gibug-aton sa obra ang hisgotan. Ang naulahi gisugdan pagserye sa Bisaya niadtong Mayo 3, 2006 ug nagpadayon hangtod karon.

Niya pa, ang pagbugtaw sa katahoman mao day bugtong tinguha sa iyang pagpakabuhi.

Impluwensiya sa katitikang Sinugboanon
Si Reyes giilang haligi sa panulat nga Sinugboanon. Siya giilang idolo ni Richel Dorotan, usa sa mga dagkong pigura sa panulat nga Sinugboanon sa kasamtangan. Pinaagi unya ni Dorotan, ang impluwensiya ni Reyes sa katitikang Sinugboanon mapalapdan pa.

Mga pinalabi ug mananaog nga obra
 Sayonara Major Mataiso, unang ganti, sugilanon
 Ang Tawo nga Nangita sa Katahoman, mubong nobela
 Ang Tawo nga Nanamin sa Adlaw sa Tinagong Dagat, unang ganti, sugilanon
 Ang Isda sa Bulak sa Timpalan, sugilanon (unang ganti, Dagang Foundation Inc.)
 Ang Ugma Walay Pag-abot, nobela

Mga Pilipinong magsusulat
Mga Sugboanon
Mga magsusulat sa Sinugboanon